ለወቅታዊ ስጋት ትክክለኛ ምላሽ !
ዓለም አቀፍ ስጋት የሆነው የኮሮና ወረርሽኝ በአገራችን የከፋ ጉዳት እንዳያስከትል በሚደረገው ጥረት የመንግስትን ቀጣይ ትኩረት አስመልክቶ የኢፌዴሪ ጠቅላይ ሚኒስትር ዶክተር ዓብይ አህመድ ከዚህ በታች ያለውን መልዕክት በይፋዊ የፌስቡክ ገጻቸው አስፍረዋል። “ኮቪድ19 በኢኮኖሚያችን ላይ የሚያደርሰውን የከፋ ጫና ለመከላከል አስፈላጊ ርምጃዎች መውሰድ ይገባል።የሠራተኞችን የሥራ ዋስትናን ማስጠበቅ ፣ ዘላቂ በሆነ መልኩ ገቢ እንዳይቋረጥ ማድረግ፣ እጅግ ተጋላጭ የሆኑትን የማኅበረሰብ ክፍሎች ተደራሽ የሚያደርጉ አሠራሮችን ማስፋፋት፣ የመሠረታዊ አቅርቦቶችን የግብይት ሥ ርዓት ማረጋጋት፤ እንዲሁም ለአምራች ዘርፎች ድጋፍ ማ ድረግ ያስፈልጋል፡፡ ለምግብ ዋስትናችን የግብርናውን ዘርፍ አምራችነት ማረጋገጥ ወሳኝነት አለው፡፡ ምንም ዓይነት የአቅርቦት እጥረት እንዳይከሠት የማዳበሪያ፣ የምርጥ ዘር እንዲሁም የፀረ ተባይ መድኃኒቶች አቅርቦት ሳይቆራረጥ የሚቀጥል ይሆናል፡፡ የኢኮኖሚው ዘርፍ መዳከም ሊያራዝሙ ከሚችሉ ሁኔታዎች አንዱ፣ ተመጣጣኝ የሆነ የኅብረተሰብ ጤና ርምጃ አለመውሰድ ነው፡፡ ለኢኮኖሚያችን መረጋጋት ሲባል በሕክምናው ዘርፍ ላይ ከፍተኛ መዋእለ ንዋይ በማፍሰስ ተመጣጣኝ የመከላከል ርምጃ መውሰዳችንን እንቀጥላለን፡፡” የዶክተር ዓብይ መልዕክት የመጀመሪያ ሃሳብና የመንግስታቸው ወቅታዊ አቅጣጫ የሰራተኞችን የሥራ ዋስትና ማስጠበቅና ዘላቂ በሆነ መልኩ ገቢ እንዳይቋረጥ ማድረግ ነው የሚል ነው። የዚህ መልዕክት ጭብጥ መንግስት ከምንም ነገር በፊት ለዜጎች ህልውና ቅድሚያ እንደሚሰጥና ለዜጎች ያለው ክብር መገለጫ ነው። በተለያዩ ጥናቶች እንደተረጋገጠውና የኢኮኖሚ ምሁራን ደጋግመው እንደሚያወሱት የኮሮና ወረርሽኝ በዜጎች ኢኮኖሚ ላይ የከፋ ችግር ደቅኗል። በተለይም የቫይረሱን ስርጭት ለመግታት ሲባል የሚደረጉ ክልከላዎችና የዜጎች እንደልብ ወደፈለጉት ቦታ ያለመንቀሳቀስ ንግድንና ኢንዱስትሪን ብሎም ኢኮኖሚውን ክፉኛ ጎድቶታል።በተለይም እንደኢትዮጵያ ባሉ የአብዛኛው ህዝባቸው ኑሮ ከእጅ ወደአፍ በሆኑ ድሃ አገሮች ላይ የቫይረሱ ተጽዕኖ የከፋ ሆኗል። የዕለት ጉርሳቸውን በየዕለቱ በሚሰሩት ሥራ ላይ ብቻ የተወሰነ ብዙ ዜጎች ሥራዎች በመቀዛቀዛቸው የዕለት ጉርሳቸውን እንኳን መሸፈን ትልቅ ችግር ሆኖባቸዋል። የተለያዩ ኢንዱስትሪዎችና አገልግሎቶችም በመቀዛቀዛቸው የሰራተኞች የቀንም ሆነ ወርሃዊ ገቢ ስጋት ውስጥ ነው። ስለሆነም እነዚህን ጉዳዮች ታሳቢ በማድረግ ከሁሉ ነገር በፊት የዜጎች የሥራ ዋስትና እንዲጠበቅና ገቢያቸው ዘላቂ በሆነ መልኩ የሚቀጥልበትን ሁኔታ ለማረጋገጥ ትኩረት ሰጥቶ ለመስራት መንግስት ያስቀመጠው አቅጣጫ ይበል የሚያሰኝና ምስጋና ሊቸረው የሚገባ ነው። እጅግ ተጋላጭ የሆኑትን የማኅበረሰብ ክፍሎች ተደራሽ የሚያደርጉ አሠራሮችን ማስፋፋት፣ የመሠረታዊ አቅርቦቶችን የግብይት ሥርዓት ማረጋጋት፤ እንዲሁም ለአምራች ዘርፎች ድጋፍ ማድረግ የሚለው የመንግስት ቀጣይ የትኩረት አቅጣጫም የህዝብን ፍላጎትና ወቅታዊ ችግር የተገነዘበና የግድ ሊሰራበት የሚያስፈልግ ጉዳይ ነው። ምክንያቱም በቅርብ ጊዜ እንደተስተዋለው ወረርሽኙ ከፈጠረው ችግር በተጓዳኝ ስግብግብ ነጋዴዎች እየፈጠሩት ባለው ሴራ የመሰረታዊ ሸቀጦች እጥረት እየተከሰተና የተጋነነ የዋጋ ጭማሪም እየታየ እንደነበር ጸሐይ የሞቀው ሀቅ ነው። ስለሆነም መንግስት የመሰረታዊ አቅርቦቶችን ግብይት ሥርዓት ለማረጋጋት እና ለአምራች ዘርፉም ድጋፍ ለማድረግ ሊከተለው የወሰነው አቅጣጫ ምንነቱ ለተለየ በሽታ የታዘዘ ትክክለኛ መድኃኒት ነው ብሎ መደምደም ያስችላል። አንድ ዓይን ያለው በአፈር አይጫወትም እንደሚለው ብሒል እንደ ኢትዮጵያ ያሉ አብዛኛው ህዝባቸው በግብርና የሚተዳደርና ኢኮኖሚያቸው በግብርና ላይ ለተደገፈ አገሮች በግብርና ጉዳይ ላይ ድርድር ሊኖር አይችልም።ከዚህ መሰረታዊ ሁኔታ በመነሳትም በዶክተር ዓብይ መልዕክት ለምግብ ዋስትናችን የግብርናውን ዘርፍ አምራችነት ማረጋገጥ፣ ምንም ዓይነት የአቅርቦት እጥረት እንዳይከሠት የማዳበሪያ፣ የምርጥ ዘር እንዲሁም የፀረ ተባይ መድኃኒቶች አቅርቦት ሳይቆራረጥ ማስቀጠል የሚለው የትኩረት አቅጣጫም እጅግ በጣም ትክክለኛና ከኮሮና በኋላ የአገሪቱንና የህዝቧን ህልውና ሳይናጋ እንዲቀጥል የሚያደርግ አቅጣጫ ነው። በአጠቃላይ ሲታይ የዜጎችን ዘላቂ ገቢ ማስቀጠል፣ የመሰረታዊ ፍጆታዎችን ስርዓት ማረጋጋትና የአምራች ኢንዱስትሪውን መደገፍ ብሎም የግብርናውን ደህንነትና ምርታማነት ማረጋገጥ የሚሉ አቅጣጫዎች አገሪቱን አሁን ከገጠማት ችግር ለማውጣት የተቀየሰ ትክክለኛ አካሄድ ነው ማለት ይቻላል!አዲስ ዘመን ሚያዝያ 15/2012